বাংলাদেশের স্বাধীনতা যুদ্ধ: দলিলপত্র

বাংলাদেশের স্বাধীনতা যুদ্ধ: দলিলপত্র একটি প্রামাণিক গ্রন্থ যা ১৯৭১ সালে এদেশের স্বাধীনতা যুদ্ধকালীন সংগঠিত বিভিন্ন ঘটনার বিস্তারিত তথ্যভান্ডার হিসাবে স্বীকৃত।

 পটভূমি 
‘বাংলাদেশের স্বাধীনতা যুদ্ধ: দলিলপত্রের’ ভূমিকা অংশে বর্ণনা করা আছে—এর রচনা ও মুদ্রণের দায়িত্ব অর্পিত হয় মুক্তিযুদ্ধ ইতিহাস লিখন ও মুদ্রণ প্রকল্পের ওপর। গণপ্রজাতন্ত্রী বাংলাদেশ সরকারের তথ্য মন্ত্রণালয়ের অধীনে এ প্রকল্পটি প্রতিষ্ঠিত হয়, ১৯৭৮ সালের জানুয়ারি থেকে এর কাজ শুরু হয়। প্রতিটি বইয়ে ধারাবাহিকভাবে মুক্তিযুদ্ধকালের কথা সুবিন্যস্ত করা আছে। কেন ইতিহাসের মতো করে রচনা না করে দলিলের ওপর মনোযোগ দেওয়া হয়েছিল, সে প্রসঙ্গে সম্পাদক হাফিজুর রহমান ভূমিকাতে লিখেছেন—ইতিহাস রচনার দায়িত্বপ্রাপ্ত হলেও এই প্রকল্প স্বাধীনতা যুদ্ধ-সংক্রান্ত দলিল ও তথ্যগুলো প্রকাশনার সিদ্ধান্ত গ্রহণ করে। এর কারণ, সমকালীন কোনও ঘটনার, বিশেষ করে বাংলাদেশের স্বাধীনতা যুদ্ধের মতো একটি যুগান্তকারী ঘটনার ইতিহাস রচনার ক্ষেত্রে নিরপেক্ষতা ও বস্তুনিষ্ঠতা রক্ষা করা এবং বিকৃতির সম্ভাবনা এড়িয়ে যাওয়া বস্তুত অত্যন্ত দুরূহ। এ জন্যই আমরা ইতিহাস রচনার পরিবর্তে দলিল ও তথ্য প্রকাশকেই অধিক গুরুত্বপূর্ণ মনে করেছি।

 সজ্জ্বা
এই বিশালাকার গ্রন্থটি মোট ১৬টি খণ্ডে প্রকাশিত হওয়ার কথা থাকলেও ১৫ খন্ড প্রকাশিত হয়েছে। এই ১৫টি খণ্ডে রয়েছেঃ
 প্রথমখন্ড: পটভূমি (১৯০৫-১৯৫৮)
 দ্বিতীয় খন্ড: পটভূমি (১৯৫৮-১৯৭১)
 তৃতীয় খন্ড: মুজিবনগর: প্রশাসন
 চতুর্থ খন্ড: মুজিবনগর: প্রবাসী বাঙালিদের তৎপরতা;
 পঞ্চম খন্ড: মুজিবনগর: বেতার মাধ্যম
 ষষ্ঠ খন্ড: মুজিবনগর: গণমাধ্যম
 সপ্তম খন্ড: পাকিস্তানি দলিলপত্র (সরকারি ও বেসরকারি)
 অষ্টম খন্ড: গণহত্যা, শরণার্থী শিবির ও প্রাথমিক ঘটনা
 নবম খন্ড: সশস্ত্র সংগ্রাম (১)
 দশম খন্ড: সশস্ত্র সংগ্রাম (২)
 একাদশ খন্ড: সশস্ত্র সংগ্রাম (৩)
 দ্বাদশ খন্ড: বিদেশি প্রতিক্রিয়া, ভারত
 ত্রয়োদশ খন্ড: বিদেশি প্রতিক্রিয়া: জাতিসংঘ ও বিদেশি রাষ্ট্র
 চতুর্দশ খন্ড: বিশ্ব জনমত
 পঞ্চদশ খন্ড: সাক্ষাৎকার

এবং অপ্রকাশিত খন্ডটিতে অন্তর্ভুক্ত থাকবে -
 ষোড়শ খন্ড: কালপঞ্জী, গ্রন্থপঞ্জি ও নির্ঘণ্ট

 তথ্যসূত্র 

 বহিঃসংযোগ 

 বাংলাদেশের স্বাধীনতা যুদ্ধ: দলিলপত্র - বাংলাপিডিয়ায় সংরক্ষিত নিবন্ধ।
 মুক্তিযুদ্ধ ই-আর্কাইভ

বিষয়শ্রেণী:বাংলাদেশের স্বাধীনতা যুদ্ধ সম্পর্কে কাজ